Document ID: 32005D0259

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 14ης Μαρτίου 2005
που εξουσιοδοτεί την Κυπριακή Δημοκρατία να εφαρμόσει μέτρο παρέκκλισης από το άρθρο 11 της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών
(2005/259/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, για την εναρμόνιση των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ενιαία φορολογική βάση (1), και ιδίως το άρθρο 27 παράγραφος 1 αυτής,
την πρόταση της Επιτροπής,
Εκτιμώντας τα ακόλουθα:
(1)
Σε επιστολή που καταχωρίσθηκε από τη γενική γραμματεία της Επιτροπής στις 11 Νοεμβρίου 2004, η Κυπριακή Δημοκρατία ζήτησε να εξουσιοδοτηθεί να εφαρμόσει μέτρο που ίσχυε πριν από την προσχώρησή της στην Ευρωπαϊκή Ένωση και το οποίο παρεκκλίνει από το άρθρο 11Α παράγραφος 1 στοιχείο α) της οδηγίας 77/388/ΕΟΚ.
(2)
Το μέτρο που απαιτεί παρέκκλιση αποσκοπεί στο να αντιμετωπίσει τη φοροαποφυγή με τη χειραγώγηση της αξίας της πράξης που υπόκειται σε φόρο προστιθέμενης αξίας (ΦΠΑ).
(3)
Το μέτρο θα πρέπει να εφαρμόζεται μόνον στις περιπτώσεις στις οποίες οι αρχές είναι σε θέση, με βάση τα πραγματικά περιστατικά, να συναγάγουν το συμπέρασμα ότι ο καθορισμός της βάσης επιβολής του φόρου που προβλέπεται στο άρθρο 11Α παράγραφος 1 στοιχείο α) της εν λόγω οδηγίας επηρεάζεται από οικογενειακούς, νομικούς ή εμπορικούς δεσμούς μεταξύ του παρόχου και του παραλήπτη. Σ’ αυτήν την περίπτωση, οι αρχές δεν θα πρέπει να μπορούν να ενεργούν βάσει απλής υπόθεσης, και τα ενδιαφερόμενα μέρη θα πρέπει να μπορούν να αποδεικνύουν το αντίθετο όταν αμφισβητούν το επίπεδο της αξίας στην ελεύθερη αγορά που καθορίζουν οι αρχές.
(4)
Το μέτρο αφορά αποκλειστικά συγκεκριμένες περιπτώσεις και εφαρμόζεται μόνον όταν πληρούνται ορισμένες προϋποθέσεις και όταν είναι αδιαμφισβήτητη η απώλεια φορολογικών εσόδων· επομένως, είναι ανάλογο με τον επιδιωκόμενο στόχο.
(5)
Παρόμοιες παρεκκλίσεις έχουν χορηγηθεί σε άλλα κράτη μέλη για την αντιμετώπιση της φοροαποφυγής και αποδείχθηκαν αποτελεσματικές.
(6)
Αυτή η παρέκκλιση θα διασφαλίσει το ποσό του οφειλόμενου ΦΠΑ στο τελικό στάδιο κατανάλωσης και δεν έχει αρνητικές επιπτώσεις στους ιδίους πόρους των Κοινοτήτων από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Κατά παρέκκλιση από το άρθρο 11Α παράγραφος 1 στοιχείο α) της οδηγίας 77/388/ΕΟΚ, η Κυπριακή Δημοκρατία εξουσιοδοτείται να χρησιμοποιεί την αξία στην ελεύθερη αγορά ως τη βάση επιβολής του φόρου της πράξεις στις περιστάσεις που περιγράφονται στο άρθρο 2.
Άρθρο 2
Η αξία στην ελεύθερη αγορά μπορεί να εφαρμόζεται μόνον όταν πληρούνται όλες οι ακόλουθες προϋποθέσεις:
1)
Η καταβληθείσα αντιπαροχή είναι μικρότερη από την αξία της πράξης στην ελεύθερη αγορά.
2)
Ο παραλήπτης πράξης δεν έχει πλήρες δικαίωμα προς έκπτωση.
3)
Ο πάροχος και ο παραλήπτης είναι συνδεδεμένοι με οικογενειακούς, εμπορικούς ή νομικούς δεσμούς, όπως ορίζονται στην εθνική νομοθεσία.
4)
Ορισμένα πραγματικά γεγονότα μπορούν να οδηγήσουν στο συμπέρασμα ότι αυτοί οι οικογενειακοί, εμπορικοί ή νομικοί δεσμοί έχουν επηρεάσει τον καθορισμό της βάσης επιβολής του φόρου που προβλέπεται στο άρθρο 11Α παράγραφος 1 στοιχείο α) της οδηγίας 77/388/ΕΟΚ.
Άρθρο 3
Η εξουσιοδότηση που χορηγείται βάσει του άρθρου 1 λήγει την ημερομηνία ενάρξεως ισχύος της οδηγίας για την ορθολογική διαχείριση των παρεκκλίσεων βάσει του άρθρου 27 της οδηγίας 77/388/ΕΟΚ που αντιμετωπίζει τη φοροαποφυγή του ΦΠΑ με τη διατίμηση της πράξης μεταξύ συνδεδεμένων μερών, ή την 1η Ιουνίου 2009, ανάλογα με το ποια ημερομηνία είναι προγενέστερη.
Άρθρο 4
Η παρούσα απόφαση απευθύνεται στην Κυπριακή Δημοκρατία.
Βρυξέλλες, 14 Μαρτίου 2005.

Labels: 2
11
15
18